FI Euroopan unionin virallinen lehti C 19/21

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskevan hakemuksen julkaiseminen

(2018/C 19/10)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”MAGIUN DE PRUNE TOPOLOVENI”

EU-nro: PGI-RO-02194–30.9.2016

SAN ( ) SMM ( X ) APT ( )

1. Hakijaryhmä ja oikeutettu etu

SC Sonimpex topoloveni SRL Aleea Barajul Cucuteni, nr. 4 bloc M5A, scara 1, apartament 10 Bucureşti, sector 3 ROMÂNIA puhelin/faksi +40 213402666; +40 213046066 sähköpostiosoite sonimpex.magiun@gmail.com

Toimipaikka: Topoloveni, strada Maximilian Popovici, nr. 56, judeţ Argeş, ROMÂNIA.

SC Sonimpex Topoloveni SRL on ”Magiunului de prune Topoloveni” -luumuja tuottava ainoa yritys, ja sillä on siten oikeutettu etu muutoshakemuksen esittämiseen.

2. Jäsenvaltio tai kolmas maa

Romania

3. Eritelmän kohta, jota / kohdat, joita muutos koskee

— ☒ Tuotteen kuvaus — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☐ Merkinnät — ☒ Muu: Eritelmää koskevien säännösten noudattamisen tarkastamisesta huolehtivien viranomaisten nimi ja osoite ja niiden erityistehtävät

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, ja julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Tuotteen kuvaus

Tuotteen ”Magiun de prune Topoloveni (SMM)” kuvausta ei muuteta, koska sen ominaisuudet pysyvät täysin entisellään.

Eritelmän 3 luvun ”Elintarvikkeen kuvaus” 3.3 alakohdassa muutetaan ”säilyvyysaika” 24 kuukaudesta 36 kuukauteen, kun kyse on purkkiin pakatusta tuotteesta.

Perustelu

Tuotantolaitoksen asiantuntijaryhmän tekemä ja erikoistuneilla laboratoriokokeilla vahvistettu tuotekäyttäytymisen analyysi osoitti, etteivät tuotteen ”Magiun de prune Topoloveni (SMM)” aistinvaraiset ja fysikaalis-kemialliset ominaisuudet heikkene. (Testiraportit nro 2908/4.7.2016 ja 3066/14.7.2016, Bukarestin elintarvikeinstituutin [Institute of Food Bioresources] julkaiseman ”suojatun maantieteellisen merkinnän Magiun de prune Topoloveni” aistinvaraisen arvioinnin tulokset ja tulkinta, nro 945/14.7.2016.

Tuotantomenetelmä

Tuotantomenetelmä ei ole muuttunut. Alkuperäisen eritelmän ja yhtenäisen asiakirjan tiettyihin käsitteisiin ja arvoihin on kuitenkin tehtävä joitain muutoksia ja päivityksiä.

1. Kirjoitusvirhe: ”Brix-arvo on 50–52” korjataan oikeaan arvoon ”Brix-arvo on 55”.

Alkuperäisen eritelmän tekstinlaadinnassa oli virhe (6 luvun ”Elintarvikkeen tuotantomenetelmän kuvaus” alakohdassa ”Kokoon keittäminen”). – ”Brix-arvo on 50–52” korjataan oikeaan arvoon ”Brix-arvo on 55”. Virhe sisältyi jo alkuperäiseen yhtenäiseen asiakirjaan (3.5 luvun ”Erityiset tuotantovaiheet, joiden on tapahduttava yksilöidyllä maantieteellisellä alueella” alakohdassa ”Kokoon keittäminen”).

Perustelu

Hakijaryhmä pitää välttämättömänä korjata kirjoitusvirheet, koska oikea arvo ”Brix-arvo on 55” mainitaan eritelmän 3 luvun ”Elintarvikkeen kuvaus” 3.2 alakohdassa ”Fysikaalis-kemialliset ominaisuudet” parametrissa ”kuivapaino”. Eritelmässä ja yhtenäisessä asiakirjassa oli kirjoitusvirhe, kuten edellä mainittiin.

2. Korvataan ilmaisu ”puinen ankkurinmuotoinen sekoitin” ilmaisulla ”ankkurinmuotoinen sekoitin”.

Perustelu

Tuotantolaitos investoi tuotelaadun tiukan valvonnan vuoksi parannettuihin laitteisiin, ja tähän sisältyi uusien kaksiseinäisten kattiloiden hankinta luumun hedelmälihan kokoon keittämiseksi. Uusia kattiloita hämmennetään ruostumattomasta teräksestä valmistetulla ankkurinmuotoisella sekoittimella. Sekoittimien valmistusmateriaali ei vaikuta valmiin tuotteen aistinvaraisiin ominaisuuksiin. Sana ”puinen” poistetaan eritelmän käsitteestä ”puinen ankkurinmuotoinen sekoitin” (6 luvun ”Elintarvikkeen tuotantomenetelmän kuvaus” toinen alakohta ”Kokoon keittäminen”) ja yhtenäisestä asiakirjasta (3.5 luku ”Erityiset tuotantovaiheet, joiden on tapahduttava yksilöidyllä maantieteellisellä alueella” ja 5 luvun ”Yhteys maantieteelliseen alkuperään” 5.2 kohta ja 5.3 kohdan kuudes alakohta).

Muutos on Euroopan parlamentin ja neuvoston asetuksen (EU) N:o 852/2004 (3) vaatimusten mukainen [5 luku – Laitteisiin sovellettavat vaatimukset, 1 b artikla].

3. Eritelmästä ja yhtenäisestä asiakirjasta poistetaan lause ”joilla ei käytetä suuria määriä kemiallisia lannoitteita”

Perustelu

Ehdotetaan, että lause ”joilla ei käytetä suuria määriä kemiallisia lannoitteita” poistetaan yhtenäisen asiakirjan 3.3 kohdasta ja eritelmästä (sivu 4, elintarvikkeen kuvaus), koska se ei vaikuta merkittävästi lopputuotteeseen tai muuta huomattavasti tuotteen fysikaalis-kemiallisia ominaisuuksia.

Ilmaisun ”joilla ei käytetä suuria määriä kemiallisia lannoitteita” poistamista ehdotetaan sen vuoksi, että tuotetta ”Magiun de prune Topoloveni (SMM)” halutaan tuottaa luonnonmukaisesti, mutta koska tällaiselle tuotteelle ei ole kysyntää Romanian markkinoilla, tästä suunnitelmasta luovuttiin.

Muuta

1. Eritelmää koskevien säännösten noudattamisen tarkastamisesta huolehtivien viranomaisten nimi ja osoite

Perustelu

Kun kyse on eritelmän 9 luvusta ”Eritelmää koskevien säännösten noudattamisen tarkastamisesta huolehtivien viranomaisten tai elinten nimi ja osoite ja niiden erityistehtävät”, hakijaryhmä pyytää, että sertifiointielimen nimi ja tunnistetiedot muutetaan ”LAREX CERTistä””CERTIND SAksi”. Tätä muutosta sovelletaan myös yhtenäisen asiakirjan 3.7 kohdan viimeiseen alakohtaan ”Merkintöjä koskevat erityiset säännöt”.

Tarkastus- ja sertifiointielin CERTIND SA on akkreditoitu SAN:n tai SMM:n sertifiointijärjestelmien osalta standardin SR EN ISO/CEI 17065:2013 mukaisesti ja asetuksen (EU) N:o 1151/2012 vaatimusten perusteella.

6. Päivitetty tuote-eritelmä (vain SAN ja SMM)

Linkki eritelmään julkaistaan verkkosivuilla www.madr.ro, Nro 1, muutos 1 (joulukuu 2015)

http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

YHTENÄINEN ASIAKIRJA

”MAGIUN DE PRUNE TOPOLOVENI”

EU-nro: PGI-RO-02194–30.9.2016

SAN ( ) SMM ( X )

1. Nimi/nimet

”Magiun de prune Topoloveni”

2. Jäsenvaltio tai kolmas maa

Romania

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Magiun de prune Topoloveni on hienojakoinen, sileä hillo, jossa ei ole paakkuja tai kuorenkappaleita ja jonka pinta on kiiltävä. Nämä ominaisuudet perustuvat kyseisen tuotteen erityiseen paikalliseen valmistusmenetelmään. Hillo valmistetaan laadukkaista luumuista, jotka valitaan tarkasti, kun ne ovat täysin kypsiä. Myös luumun kuori lisätään valmiiseen tuotteeseen, mikä lisää sen ravintoarvoa, sillä kuori sisältää tunnetusti eniten biologisia tehoaineita ja ravintoaineita (kuten antioksidantteja, vitamiineja, liukenevia ja liukenemattomia ravintokuituja).

Luumuhillo on väriltään tummanruskeaa, sillä se valmistetaan täysin kypsistä luumuista, ja väriin vaikuttaa myös pitkä kokoonkeittämisaika.

Maultaan hillo on luumujen kypsyyden ansiosta makea, happoinen ja miellyttävä, ja sen aromi on voimakas ja miellyttävä. Se ei saa olla palaneen, käyneen tai homeisen makuinen tai tuoksuinen.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Magiun de prune Topoloveni valmistetaan seuraavista täysin kypsinä poimituista luumupuun (Prunus domestica L. ssp domestica) hedelmien lajikkeista: Stanley, Piteștean, Tuleu timpuriu, Tuleu gras, Grasă ameliorată, Grasă Românească, Bistrițeană, Vânătă Românească, Brumării, Vâlcean, Centenar, Pescăruș, Dâmbovița, Tomnatici de Caransebeș, Silvia, Boambe de Leordeni.

Nämä lajikkeet sopivat magiun-hillon valmistamiseen erityisen hyvin, koska niiden hiilihydraatti- (luonnollinen sokeri) ja C-vitamiinipitoisuus on suuri. Tämä johtuu siitä, että hedelmät saavat kypsyä pitkään leudossa ilmanalassa.

Magiun de prune Topoloveni -hilloa valmistetaan ainoastaan täysin kypsistä ja tarkoin valituista hedelmistä, joiden on oltava terveitä ja joissa ei saa näkyä merkkejä mätänemisestä, mekaanisista vaurioista tai hyönteisten, punkkien tai muiden tuholaisten aiheuttamista näkyvistä vahingoista.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

—

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Magiun de prune Topoloveni -hillon valmistaminen tapahtuu laitoksissa, joiden on sijaittava 4 kohdassa määritetyllä maantieteellisellä alueella.

Vastaanotto: luumut otetaan vastaan tuotantolaitoksessa ja varastoidaan tätä tarkoitusta varten niille varattuihin, viileisiin, puhtaisiin ja hajuttomiin tiloihin.

Puhdistaminen: luumut pestään mekaanisesti koneissa juomakelpoisella viileällä vedellä suihkuttaen. Puhdistamista tarkkaillaan jatkuvasti, jotta lopputuotteeseen ei päädy hiekkaa tai muita epäpuhtauksia.

Luokittelu: pestyt luumut asetetaan liukuhihnalle, jolla niistä erotetaan ja poistetaan sopimattomat yksilöt.

Lämpökäsittely: luumuja höyrytetään 4–5 minuutin ajan erityisissä teräsastioissa 80 celsiusasteessa paineessa, joka on 1,5 atm.

Soseuttaminen: hedelmät soseutetaan kahdessa vaiheessa, ensin siivilällä (pasatrice), jonka reikien läpimitta on enintään 3 mm, ja sen jälkeen siivilällä (rafinatrice), jonka reikien läpimitta on 1,8–2 mm. Näin hedelmäliha saadaan mahdollisimman puhtaaksi ja tasaiseksi.

Kokoon keittäminen: luumun hedelmälihaa keitetään kokoon kaksiseinämäisessä kattilassa, kunnes sose on tiivistynyt siten, että sen kuiva-ainepitoisuus on vähintään 55 prosenttia, jolloin saadaan aikaan Magiun din prune Topoloveni. Kokoon keittämisen tarkoituksena on poistaa luumuista vesi valvotussa lämpötilassa. Apuna on höyry, joka kiertää kattilan kahden seinämän kautta, kunnes tuotteen Brix-arvo on 55, eli 9–12 tunnin ajan sen mukaan, mikä on raaka-aineen kuiva-ainepitoisuus.

Kaksiseinämäisissä kattiloissa on ankkurinmuotoiset sekoittimet, joilla varmistetaan, että hedelmäliha pysyy jatkuvasti ja keskeytymättä tasaisena eikä tartu tai karamellisoidu. Koulutettu henkilöstö valvoo kokoon keittämistä kannettavalla refraktometrillä, jotta lopputuotteen laatu voidaan arvioida. Keittämistä ei suositella jatkettavan yli Brix-arvon 60, sillä hilloon voisi tulla palaneen tuoksu ja maku, ja keittämisajan lyhentäminen taas voisi johtaa tuotteen käymiseen.

Annostelu ja jäähdyttäminen: Magiun de prune Topoloveni -erä jaetaan manuaalisesti suurilla puukauhoilla tasan kolmeen PVC-säkeillä (elintarvikefolio) vuorattuun 200 litran tynnyriin. Kerroksista tehdään ohuita jäähtymisen vauhdittamiseksi. Hillo jäähdytetään huoneenlämmössä ja varastoidaan tähän tarkoitukseen varatuissa tiloissa.

Elintarvikefoliolla vuoratut tynnyrit täytetään vähitellen 5–7 päivässä, jonka ajan hillon jäähtyminen kokonaan kestää lämpötilasta riippuen. Jäähtyminen todetaan aistinvaraisesti kauhalla tai puulusikalla.

Säilöntä- tai makeutusaineiden lisääminen on kiellettyä riippumatta käytetystä raaka-aineesta.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Magiun de prune Topoloveni pakataan ja varastoidaan rajatulla alueella Topolovenin kaupungissa, jotta tuotteen ominaisuudet säilyisivät muuttumattomina. Tuotteen kypsymis- ja kuivausprosessia on seurattava tarkasti.

Tynnyrin ulkopuoliset fysikaalis-kemialliset ja biologiset aineet, joiden syntymiseen vaikuttavat ilma ja lämpö, voivat muuttaa hillon väriä, tuoksua ja makua, jos pakkausprosessi ei vastaa vaatimuksia.

Tuotetta on valvottava koko pakkaus- ja jäähdytysvaiheen ajan, jotta estettäisiin kondensaatio eli erittäin pienten vesimäärien muodostuminen, joka voisi edistää mikro-organismien (bakteerien, hiivan ja homeen) kasvua.

Magiun de prune Topoloveni pakataan irtotavaraksi ja purkkeihin.

Irtotavara pakataan elintarvikefoliolla (PVC-säkeillä) vuorattuihin tynnyreihin. Hillotynnyrit jäähdytetään, PVC-säkkien (elintarvikefolion) reunat puhdistetaan ja taitetaan ja niiden päälle asetetaan uusi PVC-säkkilevy (elintarvikefoliolevy). Tämän jälkeen tynnyrit suljetaan kannella.

Tuotetta on tarpeen pakata myös irtotavaraksi, sillä raaka-aineena käytetään ainoastaan kypsiä luumuja, ja niitä saadaan vain lyhyen ajanjakson ajan, enintään 60 päivää vuodessa (15. elokuuta–15. lokakuuta). Irtotavaraa ei pastöroida.

Lasipurkkeihin pakattaessa hillo annostellaan automaattisesti pakkauslinjalla. Purkit sinetöidään ja pastöroidaan seuraavasti:

— 350 gramman purkkien kohdalla: lämpötila nostetaan 100 celsiusasteeseen 15 minuutin kuluessa, tämä lämpötila pidetään yllä 25 minuuttia ja lasketaan jälleen 15 minuutin kuluessa

— 800 gramman purkkien kohdalla: lämpötila nostetaan 105 celsiusasteeseen 15 minuutin kuluessa, tämä lämpötila pidetään yllä 45 minuuttia ja lasketaan jälleen 15 minuutin kuluessa.

Magiun de prune Topoloveni -hilloa sisältävät purkit poistetaan autoklaavista, pakataan kontteihin ja varastoidaan tätä tarkoitusta varten varattuihin tiloihin eli puhtaisiin, viileisiin (enintään 20 celsiusastetta), hyvin tuuletettuihin ja hajuttomiin varastoihin, jotka on suojattu pakkaselta.

Luumujen kuumentaminen, hedelmälihan tiivistäminen ja hilloamisen viimeinen vaihe eli pakkaaminen irtotavaraksi tai purkkeihin ovat kaikki aikaa vieviä vaiheita, mikä on tyypillistä Magiun de prune Topoloveni -tuotteen perinteiden mukaiselle valmistukselle.

Kussakin pakkauksessa on oltava tuottajan etiketti, joka sisältää maininnan ”Magiun de prune Topoloveni”. Tämän tuotteen nimityksen vieressä on oltava unionin suojaamaksi maantieteelliseksi merkinnäksi rekisteröinnin jälkeen myös ilmaisu ”Indicație geografică protejată” (Suojattu maantieteellinen merkintä) tai lyhenne IGP (SMM): ”Magiun de prune Topoloveni”

Etiketin oikeassa laidassa on oltava merkintä tuotteen sertifioinnista eli tarkastus- ja sertifiointielimen nimi: ”CERTIND SA”.

4. Maantieteellisen alueen tarkka rajaus

— Topolovenin kaupunki

— Vițicheștin kylä

— Țigăneștin kylä

— Boțarcanin kylä

— Gorăneștin kylä

— Crințeștin kylä

— Inurin kylä

— Goleștii Badiin kylä.

5. Yhteys maantieteelliseen alueeseen

Maantieteellisen alueen erityisyys:

Topolovenin hedelmänviljelyalue on luumuille suotuisa leudon mannerilmaston sekä maaperän ja ilmaston erityispiirteiden ansiosta erityisesti rinteillä, joiden vuotuinen keskilämpötila on muita hedelmänviljelyalueita korkeampi. Alue on tavallisesti punaruskeaa podsolimaannosta.

Maaperä on pääosin ruskomaata, joka vaihtelee luvisolista erodoituneeseen, kolluviaaliseen ja alluviaaliseen ruskomaahan ja jonka humuspitoisuus on kohtuullinen tai vähäinen.

Ilmasto-olosuhteet ovat hedelmäpuiden viljelyn kannalta otolliset; monivuotinen keskilämpötila on 9,7 °C, absoluuttinen enimmäislämpötila 38,8 °C ja alin lämpötila –24,4 °C. Vuotuinen sademäärä on 663,3 mm.

Ensimmäiset syyspakkaset esiintyvät lokakuun lopulla ja viimeiset kevätpakkaset huhtikuun viimeisten kymmenen päivän aikana tai hyvin harvoin tätä myöhemmin.

Eri lajikkeiden osuus vaihtelee vuosittain ilmasto-olosuhteiden mukaan.

Luumunviljelyn osuus kokonaisviljelyalasta on noin 25 prosenttia, ja Argeșin piirikunnan luumutarhojen yhteisala on noin 17 000 hehtaaria.

Paikallisväestön taito valita luumut, seurata keittämis- ja kypsymisprosessia ja tarkistaa tuotteen laatu aistinvaraisesti on osatekijänä sille, että luumuhillon valmistusmenetelmä on säilynyt ja kehittynyt tällä maantieteellisellä alueella.

Tuotteen erityisyys:

Magiun de prune Topoloveni on sileä hillo, joka saadaan täysin kypsistä ja tarkoin valituista luumuista. Seosta keitetään erityisissä (kaksiseinämäisissä) kattiloissa poissa suoralta tulelta ja hämmennetään jatkuvasti ankkurinmuotoisella sekoittimella. Veden poistamisen ansiosta hillossa on runsaasti (34,2 %) liukenevia ja liukenemattomia ravintokuituja, ja se ei sisällä lisättyä sokeria tai muita makeutusaineita ja se maistuu ja tuoksuu luumulta.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Magiun de prune Topoloveni -hillon ja tuotantoalueen yhteyden perustana on tuotteen pitkän valmistustradition sekä poikkeuksellisten terveysominaisuuksien mukanaan tuoma maine, joka on paikallisväestön taitojen ja perinteisten paikallisten menetelmien ansiota.

Paikallisessa tuotantomenetelmässä tiettyjen luumulajikkeiden hedelmälihaa keitetään pitkään kannettomissa kaksiseinämäisissä kattiloissa. Seosta hämmennetään jatkuvasti, eikä siihen lisätä sokeria tai muita säilöntäaineita.

Paikallisväestön taidokkaasti ja kokemuksella käyttämä menetelmä poikkeaa muualla Romaniassa ja naapurialueilla käytetyistä menetelmistä, sillä keittäminen ja kokoon keittäminen tapahtuu kaksinkertaisissa ja avoimissa kattiloissa eikä koskaan ilmatiiviissä astiassa.

Paikallinen luumuhillon valmistustapa on siirtynyt sukupolvelta toiselle jo pitkään, ja sen maine on säilynyt niin kyseisellä maantieteellisellä alueella kuin koko maassa.

Magiun-luumuhillo mainitaan historiallisissa asiakirjoissa. Se on ollut suurelle osalle Topolovenin alueen asukkaista tärkeä tuote ja tulonlähde. Alueen tärkein markkinapaikka, Topolovenin tori, on saavuttanut mainetta koko Karpaattien eteläpuolisella alueella siellä myytävien luumutuotteiden, erityisesti luumuhillon, ansiosta.

Magiun de prune Topoloveni -hillon laatu ja ominaispiirteet syntyvät valmistusprosessissa, jossa luumuista poistetaan vesi keittämällä hedelmäliha kokoon valvotussa lämpötilassa ja tasoittamalla jatkuvasti ankkurinmuotoisilla sekoittimilla. Näitä vaiheita ei käytetä muilla alueilla.

Magiun de prune Topoloveni -hillon maine liittyy luumuhillon pitkään valmistusperinteeseen Topolovenissa. Aluearkistoista käy ilmi, että hilloa on valmistettu alueella teollisesti vuodesta 1914 lähtien, jolloin paikallinen perhe (Maximilian Popovicin perhe) perusti ensimmäisen luumuhillotehtaan.

Maatalousministeriö otti tehtaan haltuunsa vuonna 1941 ja antoi sille nimeksi Cooperativa din Topoloveni (Topolovenin osuuskunta), ja Magiun-hillon tuotantokapasiteettia lisättiin. Vuonna 1972 tehdas sai nimekseen Interprinderea de legume și fructe Pitești (Piteștin vihannes- ja hedelmäyritys), ja vuonna 1981 paikallishallinto otti sen haltuunsa, ja nimeksi annettiin Interprinderea de prelucrarea și industrializarea legumelor si fructelor Topoloveni (Topolovenin vihannesten ja hedelmien jalostus- ja tuotantoyritys). SC Sonimpex Serv Com SRL osti tehtaan vuonna 2001. Magiun de prune Topoloveni -hilloa valmistetaan nykyään noin 200 tonnia vuodessa.

Magiun de prune Topoloveni -hillon maineesta ovat todisteena artikkelit paikallisissa ja koko maassa ilmestyvissä sanomalehdissä ja erityisjulkaisuissa (Jurnalul Național, Adevărul, Monez Channel, Gândul, Capital) sekä palkinnot, joita se on saanut vuodesta 2002 alkaen eri näyttelyissä. Asimerkiksi Uniunea Generală a Industriașilor din Romănian (Romanian elinkeinoyhdistys) järjestämillä kansallisilla säilykemessuilla se sai kultaisen palkinnon. Magiun de prune Topoloveni voitti vuonna 2010 myös ITQI:n (International Taste and Quality Institute) palkinnon.

Vuosina 2008–2010 niin paikallisissa kuin kansallisissa viestimissä on esitelty Magiun de prune Topolovenin erityislaatuisuutta. Sen autenttisuutta vaalitaan esimerkiksi siten, että sitä myydään Topolovenin torin kaltaisilla markkinapaikoilla.

Hilloa on perinteisen paikallisen käytön lisäksi esitelty kansallisilla ja kansainvälisillä messuilla sekä näyttelyissä (Grüne Woche- ja Fruit Logistica -elintarvikemessut Berliinissä, Alimentaria-messut Barcelonassa).

Eritelmän julkaisutiedot

(tämän asetuksen 6 artiklan 1 kohdan toinen alakohta)

Verkkosivusto: http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.

(3) EUVL L 139, 30.4.2004, s. 1.